Alliansen - Alternativ for Norge

Alliansen - Alternativ for Norge er et norsk politisk parti som ble stiftet 22. november 2016 som Alliansen og registrert i Partiregisteret av Hans Jørgen Lysglimt Johansen 5. januar 2017. Partiet ble i februar 2021 slettet, og et nytt parti med navnet Alliansen - Alternativ for Norge ble registrert.

Bakgrunn 
I 2016 profilerte Hans Jørgen Lysglimt Johansen seg som Donald Trump-supporter. Et partiinitiativ med samme navn ble tidligere samme høst initiert av Mikkel Dobloug der Christian Tybring-Gjedde var tiltenkt som leder.

Ideologi 
Alliansen har koblinger til det nynazistiske miljøet i Norge. Partiets leder er kjent for en rekke antisemittiske utsagn.

Hovedsaken til Alliansen er etter Lysglimt Johansens sigende å få Norge ut av EØS- og Schengen-avtalene med EU. Partiet er også opptatt av å stanse innvandring samt endringer i det demokratiske system.

Alliansen har blitt kritisert for gjentatte ganger å ha gitt uttrykk for fremmedfiendtlighet og rasistiske holdninger. En rekke fremtredende politikere fra Fremskrittspartiet til Rødt har derfor offentlig tatt avstand fra Alliansen.

Statsviteren Hilmar Mjelde beskriver Alliansen som høyrepopulistisk og -radikalt og en variant av Donald Trumps politiske stil og plattform. Lysglimt Johansen markerte seg under valgkampen i 2016 som en uttalt Trump-tilhenger i Norge. Mjelde beskriver partiet som Lysglimt Johansens private foretak og et personalistisk parti på samme måten som Mogens Glistrups parti i Danmark, Anders Langes parti i Norge og Silvio Berlusconis Forza Italia. Lysglimt Johansen har sagt tydelig at Alliansen var basert på Trumps politiske suksess, og at han særlig er fornøyd med Trump som et maskulint forbilde som står for forandring og mot fake news.

Alliansen har ikke et tradisjonelt partiprogram. Partiet baserer seg på nasjonalistiske ideer og slagord som «Norge først!». Innvandringsmotstand fremgår av partiets uttalelser som vesentlig ved siden av nasjonal suverenitet. Carline Tromp skriver at Alliansens ordbruk minner om alt-right.

Enmannsparti 
Alliansen går etter eget sigende inn for flere politiske endringer. Partiet karakteriseres av at det dels har kun én tillitsvalgt, Lysglimt Johansen, og dels ikke har medlemmer. Mest sentralt er at partiet ikke har partiprogram, isteden er alle kandidatene fristilt hver for seg og svarer ikke for andre enn seg selv. Enhver kan nominere kandidater til Alliansens lister, man kan også nominere seg selv. Nominasjoner blir behandlet i partiets forum. Men det er til slutt Lysglimt Johansen alene som velger hvem som skal stå på partiets lister basert på kriteriene «sanndruelighet» og «mot».

Forsøk på etablering i Rogaland 
Høsten 2020 kjøpte en mann som var oppført som førstekandidat på Alliansens Rogaland-liste, et hus i Sola kommune for å etablere et hovedkvarter for Alliansen der. Dette førte til en tverrpolitisk motstand såvel i kommunen som i Rogaland fylke mot Alliansens tilstedeværelse og ideologi. I desember 2020 ble det kjent at huseieren hadde solgt huset videre, og trukket seg fra Alliansens liste i Rogaland.

Alliansenungdommen 
Partiet har en ungdomsorganisasjon som kalles Alliansenungdommen. I 2018 gjorde ungdomsorganisasjonen seg bemerket ved å dele ut falske løpesedler i Oslo; løpesedlene var angivelig fra Miljøpartiet De Grønne (MDG), og foregav at MDG forsvarte barneekteskap. MDG politianmeldte forholdet.

Stortingsvalget i 2017 
Partileder Lysglimt Johansen gikk i august 2017 ut og sa at «han tror flere partifeller er med i Den nordiske motstandsbevegelsen».

Partiet stilte lister riksdekkende i alle fylker ved stortingsvalget 2017 og fikk en oppslutning på 0,11 prosent, i alt  stemmer.

I skolevalget 2017 fikk Alliansen 0,9 % av stemmene. Ved Sam Eyde videregående skole i Aust-Agder, den eneste skoledebatt der Lysglimt Johansen kunne stille, fikk Alliansen 8%. Valler videregående skole i Bærum hadde den høyeste oppslutningen for Alliansen med 9,7%, selv om legitimiteten rundt denne oppslutningen er omdiskutert.

Lokalvalgene i 2019 
Partiet ble våren 2019 nektet adgang til Arendalsuka, blant annet fordi Alliansen ble ansett som hatefull og Arbeiderpartiet truet med boikott.

På Oslo-listen førte partileder Lysglimt Johansen opp flere fremtredende FrP-politikere, blant andre Jøran Kallmyr, som på det tidspunktet var justisminister i Erna Solbergs koalisjonsregjering, og Carl I. Hagen.

Ved kommunestyre- og fylkestingsvalget 2019 stilte partiet liste i to kommuner, og fikk totalt 639 stemmer.

Nytt parti 2021 
Partinavnet «Alliansen» ble slettet fra partiregisteret 16. februar 2021. Samme dag ble det nye partiet «Alliansen – alternativ for Norge» nyregistrert. Partilovnemnda avgjorde at partistøtten til det slettede partiet skulle opphøre, og at det nye partiet ikke hadde rett til å overta denne støtten. Partiledelsen begrunnet nyopprettelsen med at det ville være enklere å samle inn 5000 underskrifter nasjonalt enn 500 underskrifter i hver valgkrets.

Stortingsvalget i 2021 
Fredrikstad Blad og Drammens Tidende rapporterte i desember 2020 at partiet vervet underskrifter til valget under slagordet Nei til bompenger. Dette ble kritisert av lokale «bomringlister» som Nei til bomring i Drammen og Folkeaksjonen Nei til mer bompenger i Fredrikstad og Sarpsborg.

Kommunaldepartementet påla partiet å tilbakebetale tre fjerdedeler av partistøtte det hadde mottatt for 2021, siden det hadde slettet seg selv fra Partiregisteret og opprettet en ny registrering under det nye navnet «Alliansen – alternativ for Norge», siden nyregistrerte partier trenger færre underskrifter for å kunne stille til stortingsvalg.

Under valgkampen i 2021 dukket Alliansen opp på Valler videregående skole med plakater hvor det sto «stopp døds-kvaksinen», og tilbød 500 kroner for å ikke ta coronavaksine.

Alliansen fikk 1,4% (1 747 stemmer) på landsbasis i skolevalget i Norge 2021.

Partiet stilte lister riksdekkende i alle fylker ved stortingsvalget 2021 og fikk en oppslutning på 0,1 prosent, i alt 2 489 stemmer.

Referanser

Eksterne lenker
 

Politiske partier i Norge
Politiske partier etablert i 2016
Konservative partier